Diari Oficial de la Generalitat Valenciana


Sumari del DOGV 8969, del 06-12-2020 (2020/10750)

DECRET 203/2020, de 4 de desembre, del Consell, de concessió de la Distinció per la Defensa dels drets i llibertats constitucionals
-----------------------------------------------------------------------------------------------------------------------------------

### Dades del document

Número de DOGV
:   8969

Data del DOGV
:   06-12-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/10351


Data del document
:   04-12-2020

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 203/2020, de 4 de desembre, del Consell, de concessió de la Distinció per la Defensa dels drets i llibertats constitucionals [2020/10472]  
El Consell va aprovar, el 4 de desembre de 2015, el Decret 218/2015, de creació de la Distinció per la Defensa dels Drets i Llibertats Constitucionals, amb la finalitat de commemorar el Dia de la Constitució Espanyola en la Comunitat Valenciana.  
D'acord amb l'article 3 d'aquest, el Consell, mitjançant un decret, podrà atorgar anualment distincions en reconeixement a l'especial labor, lluita o trajectòria de persones físiques o jurídiques en favor dels drets i llibertats públiques continguts en la Constitució.  
El professor universitari i polític espanyol Ernest Lluch Martín (Vilasar de Mar, 1937-Barcelona, 2000) va ser ministre de Sanitat i Consum entre 1982 i 1986, i va ser el pare intel·lectual de la Llei General de Sanitat de 1986, en la qual es posen les bases per a la universalització de l'atenció sanitària a Espanya. En l'àmbit acadèmic, va ser catedràtic d'Economia en la Universitat de València, i d'Història de Doctrines Econòmiques en la Universitat Central de Barcelona. La seua última responsabilitat acadèmica va ser la de rector de la Universitat Internacional Menéndez Pelayo (1989-1995). Va ser assassinat l'any 2000 per la banda terrorista ETA, quan comptava amb 63 anys i estava retirat de la vida política. Vinculat a Sant Sebastià i membre de l'organització pacifista basca Elkarri, Lluch es va comprometre amb la identitat i cultura d'Euskadi, contra els violents i a favor del diàleg, buscant camins constitucionals per a abordar i resoldre el conflicte.  
Així mateix, Manuel Broseta Pont (Banyeres de Mariola, 1953 € València, 1992) va ser un polític espanyol i catedràtic de Dret Mercantil, fundador del despatx d'advocats que porta el seu nom. En 1970 assumeix el càrrec de degà de la Facultat de Dret de la Universitat de València, des de la responsabilitat acadèmica de la qual combat la repressió franquista. La seua implicació en el valencianisme li porta en 1973 a ser el primer signant de la sol·licitud d'una càtedra de Llengua i Cultura valencianes. En la transició democràtica va formar part de la Comissió Mixta de transferències Estat-Consell. Va ser elegit senador en la I Legislatura de les Corts Generals i nomenat Secretari d'Estat per a les comunitats autònomes en 1980, càrrec des del qual va contribuir a l'estructuració de l'actual Estat autonòmic i a l'aprovació de gran nombre dels estatuts vigents, entre ells el de la Comunitat Valenciana. En 1982 va abandonar la política activa si bé va seguir implicat en la societat civil valenciana amb la seua participació en 1984 en la creació del Club de Encuentro, amb l'objectiu de fomentar el diàleg i la interrelació entre la política i la cultura. A principis de la dècada de 1990 va tornar a involucrar-se en la política valenciana, defensant el pacte lingüístic que portaria a la creació de l'Acadèmia Valenciana de la Llengua. En 1982, quan es dirigia a impartir les seues classes en la Facultat de Dret de la Universitat de València va ser assassinat per la banda terrorista ETA.  
  
Save the Children és una ONG internacional que té com a finalitat treballar pels drets de la infància. Va ser fundada a Londres, en 1919, per les activistes socials Eglantyne Jebb i Dorothy Buxton, per a ajudar als milions de xiquetes i xiquets refugiats i desplaçats disseminats per Europa després de la I Guerra Mundial. En 1920, juntament amb altres organitzacions, es va fundar, a Ginebra, la Unió Internacional Save the Children. Eglantyne Jebb va elaborar la primera Declaració dels Drets del Xiquet, coneguda com a Declaració de Ginebra, aprovada per la Societat de Nacions en 1924, que és l'antecedent històric immediat de l'actual Convenció sobre els Drets del Xiquet, ratificada per Nacions Unides en 1989. Actualment, l'organització treballa a Orient Mitjà desplegant equips d'emergència per a dur a terme intervencions humanitàries a Jordània, Líban, l'Iraq, Egipte i Síria, i també opera en tota Europa per a ajudar a les xiquetes i els xiquets refugiats i les seues famílies. La seua labor a Espanya va començar fa més de 20 anys, i, segons dades de la mateixa organització, atenen diàriament a més de 7.000 xiquets, xiquetes i les seues famílies a través de programes a Andalusia, Castella-la Manxa, Catalunya, Comunitat Valenciana, Madrid i País Basc, en diferents àrees de treball com a pobresa infantil, educació, violència contra la infància o immigració. Amb motiu de la pandèmia de Covid-19 van llançar el programa «A tu lado», creat específicament per a atendre els xiquets i xiquetes més vulnerables i donar-los suport educatiu, atenció psicològica i accés a una alimentació bàsica. En la Comunitat Valenciana, Save the Children compta amb dotze centres socials, en els quals atén al voltant de 600 xiquets i xiquetes en risc d'exclusió social i pobresa infantil, amb fins a un 80 % d'èxit en els programes per a evitar el fracàs escolar.  
  
Per tot això, d'acord amb l'article 3 del Decret 218/2015, de 4 de desembre, del Consell, pel qual es crea la Distinció per la Defensa dels Drets i Llibertats Constitucionals, en reconeixement a la seua especial labor, lluita i trajectòria en favor dels drets i llibertats públiques continguts en la Constitució, a proposta del president de la Generalitat, amb la deliberació prèvia del Consell, en la reunió de 4 de desembre de 2020,  
  
DECRETE  
  
Concedir la Distinció per la Defensa dels Drets i Llibertats Constitucionals:  
- A Ernest Lluch Martín i a Manuel Broseta Pont, ambdòs a titol postum, per la seua defensa del diàleg com a instrument per a garantir la convivència democràtica i l'Estat de Dret.  
- A Save the Children, pel seu treball a favor de la infància i per la seu defensa dels drets dels xiquets i de les xiquetes a tot el món.  
  
València, 4 de desembre de 2020  
  
El president de la Generalitat  
XIMO PUIG I FERRER